یمن-ده قیت‌لیق ریسکی‌نین جدی سویه‌ده اولدوغو بیلدیریلدی.
بمت-نین باش کاتیبی آنتونیو گوترش فرانسانین پایتاختی پاریس-ده ژورنالیست‌لره آچیقلاماسیندا ایچ ساواشین داوام ائتدیگی یمن-‌دکی اینسانی بحرانا دقت چکیب.
یمن‌دکی قیتلیک تهلوکه‌سی‌نین جدی سویه‌ده اولدوغو باره‌ده خبردارلیق ائدن گوترش اؤلکه‌ده توققوشما‌لارا سون قویولماسی و حقیقی بیر سیاسی دیالوق باشلادیلماسی‌نین واجیب‌لیگینی دیله گتیریب.
بمت-یه گؤره دونیانین ان جدی اینسانی بحرانی‌نین یاشاندیغی یمن-ده اها‌لی‌نین یاری‌سینی تشکیل ائدن 14 میلیون نفر قیت‌لیق تهلوکه‌سیله قارشی-قارشییا‌دیر.
آوروپا بیرلیگی‌نین خاریجی ایشلر و تهلوکه سیزلیک سیاستی اوزره عالی نوماینده‌سی فدریکا موگرینی‌نین اوفی‌سین‌دن یاییلان بیاناتدا دا یمنده سون هوجوم‌لاردا الحدیده- ده کی سیویل هدف‌لرین ده وورولدوغو و بئله‌لیکله اولوسلار آراسی اینسانی حقوق قایدا‌لاری‌نین پوزولدوغو بیلدیریلیب.
آچیقلامادا یمن-ده حاضردا 22 میلیون اینسانین یاردیما محتاج اولدوغو، 14 میلیون اینسانین دا قیت‌لیق تهلوکه‌سیله قارشی-قارشییا اولدوغو، توققوشما‌لاردان ان چوخ سیویل لرین تاثیرلندیگی وورغولانیب.
